als_Latn dik_Latn sag_Latn
TIRANE- Ish-kryeministri Sali Berisha paditet në gjykatën e Tiranës gazetari i mirënjohur Filip Çakuli, i cili është drejtori i emisionit investigativ “Fiks-Fare”. Çakuli ka marrë shkak nga një deklaratë e bërë para pak ditësh nga Sali Berisha në Kuvendin e Shqipërisë, ku ai sipas gazetarit i ka cënuar dinjitetin dhe moralin dhe për pasojë, drejtori i “Fiks-Fare”, ka zgjedhur që të kërkojë dëmshpërblim financiar për shpifjet e Sali Berishës.
Shuma që Filip Çakuli, kërkon nga Sali Berisha është vetëm 1 lekë, shumë kjo simbolike, por nëse pranohet nga gjykata, detyrohet që Sali Berisha të paguajë në cilësinë e të dënuarit Filip Çakulin, me 1 lekë. I kontaktuar në telefon nga gazeta “Shqiptarja.com” Filip Çakuli ka pohuar se kishte depozituar padinë civile kundër Sali Berishës, për shkak të një shpifje të bërë nga Berisha në parlament dhe ka treguar edhe arsyen e shumës qesharake që ai ka kërkuar si dëmshpërblim nga ish-kryeministri.
”Para pak ditësh Berisha tha në parlament se emisioni “Fiks Fare” (Filipi), ka nisur një investigim për naftën por e mbylli. E dyta ai vazhdoi të thotë se Filipi është “gjobaxhi”, dhe të dyja këto i ka thënë në parlament dhe deklarata e tij është transmetuar drejpërdrejt në televizione. Unë nuk dua dëmshpërblim shumë të madh, prandaj kam vënë dhe atë shifër qesharake. Mjafton që të ballafaqohemi me Sali Berishën në gjykatë e të paraqesë dokumenta dhe vendimi i gjykatës të jetë që Sala, ja fut kot gjatë fjalimit në parlament”, deklaroi Çakuli.
Dosja civile është rregjistruar në sekretarinë e gjykatës në datën 19 shkurt 2015, ndërkohë që në objektin e saj të padisë thuhet: “Detyrimi i të paditurit Sali Berisha ti shpërblejë paditësit Filip Çakuli dëmin jopasuror në shumën 1 lekë”. Ndërkohë që gjyqtari i zgjedhur me shortin elektronik për gjykimin e kësaj dosje është Kastriot Gramshi. Pritet që shumë shpejt gjykata të nisë procesin gjyqësor me palë Çakuli dhe Sali Berisha, ndërkohë që nuk dihet nëse Berisha do paraqitet ose jo në gjykatë.
als_Latn als_Latn als_Latn als_Latn